Dit is die ma’s en oumas wat kinders in Suid-Afrika grootmaak, terwyl pa’s onbetrokke is op verskeie vlakke, luidens ’n verslag oor vaderskap.
Dit is van die feite in die eerste verslag oor vaderskap deur Sonke Gender Justice en die Raad vir Geesteswetenskaplike Navorsing (RGN).
Die verslag onderskei tussen afwesige pa’s – wat nie betrokke in hul kinders se lewe is nie, en die wat nie by hulle in dieselfde huis woon nie.
Die navorsers het klem daarop gelê dat die verslag nie die patriargale kernfamilie voorstaan waar die pa die “hoof van die huis” is nie, maar ’n gelyke huishouding.
Gegewe die vlakke van geweld teen kinders, gesinsgeweld en geweld teen intieme lewensmaats is die fantasie van die liefhebbende kerngesin nie haalbaar vir almal nie.
Dit is duidelik dat kinders hul pa nodig het as ’n proaktiewe versorger, prakties en emosioneel. Al woon die pa nie in dieselfde huis nie. Om ’n pa te wees, begin by die oomblik van bevrugting en duur vir die res van sy lewe.